6. schôdza NR SR - 2.deň - B. popoludní
Dátum: 2020-04-22
Poslanec: Zemanová, Anna (SaS)
Druh vystúpenia: Vystúpenie v rozprave

160. Vážený pán predseda vlády, vážený pán predseda Národnej rady, členovia vlády, vážené panie poslankyne, poslanci prítomní tu v sále, ale i vonku pri televíznych obrazovkách, strana Sloboda a Solidarita vstupovala do parlamentných volieb s poctivým pravicovým programom. Obsahoval viac ako 1 100 konkrétnych a reálnych riešení. Našimi hodnotami sú sloboda, solidarita a zdravý rozum. Nechceme ľuďom diktovať, ako majú žiť, pokiaľ nezasahujú do slobody iných. Za základnú mieru solidarity považujeme, aby štát garantoval svojmu občanovi životné minimum a základnú zdravotnú starostlivosť za nevyhnutnú. Solidarita je rovnako nevyhnutná aj pri verejných statkoch. Napríklad pri základnom a strednom školstve, bezpečnosti či spravodlivosti. Pri vstupe do koalície sme museli obstáť v rozhodovaní a konfrontácii s našimi základnými hodnotami, čo najvyššou mierou slobody a základnou mierou solidarity. Pri ich dosiahnutí sme si stále kládli otázku: Zvýši taký či onaký cieľ slobodu jednotlivca? Alebo upevní solidaritu spoločnosti? Nie vždy je možná jednoznačná odpoveď. A vtedy prišli na rad ciele zdravého rozumu. Ale ani jedno z našich programových opatrení nebolo pre nás nevyhnutnou podmienkou na vstup do koalície. Prvoradý bol pre nás vznik slušnej vlády. SaS išla do volieb s víziou Slovenska ako sebavedomého člena Európskej únie a NATO, ktorý si ale dokáže intenzívne a vytrvalo hájiť svoje vlastné záujmy. Druhou prioritou bol pre nás boj za spravodlivosť a boj proti korupcii. Musíme spoločnosť a dôveru v štát vybudovať od samotných základov. K nim patrí kvalitné školstvo, ďalšia z priorít SaS. Štíhly, efektívny a vyrovnane hospodáriaci štát je tiež dlhodobou víziou SaS. Slovenská spoločnosť je roky traumatizovaná kauzami ako Bašternák, škandály spojené s vládou SMER-u a posledné štyri roky aj s podporou jeho koaličných prisluhovačov. Ich konaním vznikla prehnitá atmosféra arogancie moci, nehanebného rozkrádania a zabíjania s pocitom beztrestnosti. Slovensko je na kolenách a to nielen z dôvodu súčasnej mimoriadnej situácie, ktorá je ťažká, ale je o to náročnejšia, že lepidlo predchádzajúcich vlád pod vedením Roberta Fica bolo osobné prospechárstvo, rozbujnená korupcia takmer na všetkých úrovniach nášho riadenia štátu. Nechutné, hyenistické správanie sa popredných predstaviteľov štátu a politických špičiek bývalej vládnucej koalície, rozvrátené súdnictvo, rozkradnuté verejné financie. Naši občania stratili dôveru v štát. Poslanec Fico pred niekoľkými dňami akoby stratil pamäť a v mene celého SMER-u vyzval na nájdenie aspoň jednej kauzy SMER-u. Akosi zabudol na stovky káuz v úhrne takmer 7 mld. eur. Tieto peniaze nám dnes chýbajú aj v zdravotníctve, napríklad tie z pochybných nákupov násobne predražených CT prístrojov až po obrovskú stratu, ktorú vyprodukovala Všeobecná zdravotná poisťovňa. Fungujúce zdravotníctvo považujeme za jednu z ďalších priorít, ktorá, žiaľ, dostala najmenšie pochopenie v tomto programovom vyhlásení vlády, čo je nám úprimne ľúto. Z riešení navrhovaných SaS, o ktorých sme presvedčení, že by občanom pomohli, sa nepodarilo do programového vyhlásenia vlády presadiť dostatočne veľa. Na druhej strane v programovom vyhlásení vlády sa odzrkadľujú opatrenia pre výrazné zlepšenie podnikateľského prostredia a tým aj postavenia zamestnancov. Prinášajú očistu štátu, odstránenie korupcie, ozdravenie ekonomiky. Vláda vzišla z volieb, ktoré sa konali 29. februára. Dnes je 53 dní od volieb a premiér Igor Matovič predložil do Národnej rady návrh na vyslovenie dôvery vláde Slovenskej republiky, ktorej je aj SaS súčasťou. Môžeme jej hovoriť vláda rozumu, vláda spolupráce, vláda solidarity, vláda nádeje pre Slovensko, vláda za lepšie Slovensko. A všetko to sedí. Vláda má 30 dní a okrem formovania spoločnej vízie koalície ju môžeme nazvať aj vládou trpezlivosti Slovenska, za čo sa chcem poďakovať, lebo tá trpezlivosť je dnes viac ako potrebná. Spoločne sme sľubovali spravodlivé a bezpečné Slovensko. Slovensko bez korupcie a krajinu, kde sa dá lepšie pracovať, podnikať a žiť. To, že v priebehu pár týždňov sa zastavil celý svet, nám nesmie zastrieť zrak a vymiesť pamäť. Táto koalícia vznikla, aby sme spravili Slovensko lepším, tolerantnejším, aby sa ľudia nevracali domov na Slovensko ako útočište pred chorobou, ale aby sa vracali s láskou zostať doma pracovať a podieľať sa na tvorbe hodnôt. Hodnotami SaS sú sloboda, solidarita, zdravý rozum. Tieto atribúty sme sa snažili preniesť aj do tohto programového vyhlásenia vlády, do každej jednej časti. Nie vždy sa nám to podarilo tak, ako by sme chceli, ale spolupráca v politike je aj umenie kompromisov, diplomacia vo vyjednávaní a trpezlivosť pri argumentácii. Programové vyhlásenie vlády vznikalo na základe volebných programov, ktoré ľudia mali možnosť spoznať pred voľbami. V kľúčových otázkach si rozumieme. Spája nás veľká sila a vízia Slovenska ako úspešnej členskej krajiny v Európskej únii. V SaS sú do veľkej miery ekonómovia. Môžem ale s absolútne čistým svedomím povedať, že títo ekonómovia v posledných týždňoch ukázali, že majú srdce a že myslíme na ľudí. K tomu máme veľkú výhodu, ovládame procesy a máme skúsenosti. O SaS sa hovorí, že je to partia pragmatikov a excelovských tabuliek. Nie je to však len tak. Respektíve, ak byť pragmatikom znamená, že vidíme dôsledky a pýtame sa vždy, čo ktorá zmena spôsobí a kde na ňu vezmeme peniaze, potom áno. Hrdo sa k tomu hlásime. Súčasne si ctíme osobné slobody a v programovom vyhlásení vlády, ale i koaličnej zmluve sme kládli na ne dôraz. Programové vyhlásenie vlády vznikalo na základe volebných programov, ktoré ľudia mali možnosť spoznať pred voľbami a tieto programy, za SaS dám ruku do ohňa, vytvárali, písali, prepisovali a pripomienkovali odborníci s veľkým O. To potvrdzuje aj fakt, že náš program bol hodnotený nezávislými inštitúciami ako najlepší, a som presvedčená, že pre programové vyhlásenie vlády bol aj prínosný. V Národnej rade chceme byť aj hlasom ostatných liberálnych strán, ktoré v nej zastúpenie nemajú. Áno, programové vyhlásenie vlády je dohoda štyroch strán, ktoré je kompromisom, s ktorým nikto nebude úplne spokojný. Za SaS sme sa snažili presadiť maximum v tých rezortoch, za ktoré sme prevzali zodpovednosť, teda rezort hospodárstva, školstva a zahraničných vecí. Podarilo sa nám presadiť veľmi podstatné a prínosné opatrenia aj v opatreniach verejných financií a jednom z kľúčových rezortov spravodlivosti. Osobne som aj spokojná s výslednou verziou rezortu pôdohospodárstva a životného prostredia. Na záver by som chcela povedať, že na príležitosť zásadným spôsobom zmeniť pomery na Slovensku k lepšiemu naša spoločnosť dlho čakala. Ciele sú vysoké a cesta k nim bude dláždená tvrdou prácou. Verím, že spoločne ju zvládneme. Nie sme v tom sami. Očakávania majú všetci voliči koalície, ale aj voliči demokratických pravicových strán, ktoré zostali pred bránami parlamentu. Budeme načúvať oprávnenej kritike, ale aj dobrým radám a odporúčaniam. Spolu to zvládneme. Ďakujem pekne za slovo. (Potlesk.)